b'\n_START_ARTICLE_\nTolminc\n_START_PARAGRAPH_\nTolminc on slovenialainen lehm\xc3\xa4nmaitojuusto._NEWLINE_Tolminc-juustoa valmsitetaan Tolminin kaupungin ymp\xc3\xa4rist\xc3\xb6ss\xc3\xa4 Slovenian puoleisilla Alpeilla l\xc3\xa4hell\xc3\xa4 maan Italian vastaista rajaa. Historiallisissa l\xc3\xa4hteiss\xc3\xa4 juustonvalmistus alueella mainitaan ensimm\xc3\xa4isen kerran 1200- ja 1300-luvuilla. Tuolloin juustolla maksettiin veroja. Tolminc-nimell\xc3\xa4 juusto mainitaan ensimm\xc3\xa4isen kerran 1756, jolloin sit\xc3\xa4 oli myynniss\xc3\xa4 Videmin kaupungissa nykyisin Italian puoleisessa Udinessa. Nykyisin paikalliset maanviljelij\xc3\xa4t valmistavat juustoa lehm\xc3\xa4nmaidosta pienill\xc3\xa4 meijereill\xc3\xa4 ja kes\xc3\xa4isin my\xc3\xb6s vuoriniittyjen laidunalueilla. Juustolla on my\xc3\xb6s Euroopan unionin nimisuojaj\xc3\xa4rjestelm\xc3\xa4n mukainen suojattu alkuper\xc3\xa4nimitys._NEWLINE_Juustoa valmistetaan joko t\xc3\xa4ysmaidosta, tai osittain kuoritusta maidosta. Juustomassa muodostuu, kun maitoon lis\xc3\xa4t\xc3\xa4\xc3\xa4n juoksute. Valmistuva juustomassa pilkotaan ja se l\xc3\xa4mmitet\xc3\xa4\xc3\xa4n noin 45\xc2\xb0C l\xc3\xa4mp\xc3\xb6tilaan. Juusto muotitetaan, puristetaan ja suolataan suolaliuoksessa, mink\xc3\xa4 j\xc3\xa4lkeen se kypsyy v\xc3\xa4hint\xc3\xa4\xc3\xa4n kahden kuukauden ajan._NEWLINE_Valmiit juustot painavat 3\xe2\x80\x935 kiloa. Juuston kuori on keltainen ja tasainen. Rakenteeltaan juusto on kovaa. Juuston maku kasvaa kypsymisajan mukaan.'